

**ประกาศกรมพัฒนาธุรกิจการค้า**

**เรื่องแจ้งเตือนบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้**

**พ.ศ. ๒๕๖๒**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ตามกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ข้อ ๖ กำหนดให้ผู้ขอจดทะเบียนต้องลงลายมือชื่อด้วยตนเองต่อหน้านายทะเบียน ในกรณีที่ไม่อาจลงลายมือชื่อต่อหน้านายทะเบียนให้ถือว่าลายมือชื่อในคำขอจดทะเบียนเป็นที่ถูกต้อง เมื่อผู้ขอจดทะเบียนได้ลงลายมือชื่อด้วยตนเองต่อหน้าบุคคลตามที่กำหนดในกฎกระทรวง และประกาศสำนักงานทะเบียนหุ้นส่วนบริษัทกลาง เรื่อง กำหนดบุคคลที่ผู้ขอจดทะเบียนห้างหุ้นส่วนและบริษัทจำกัดจะลงลายมือชื่อต่อหน้าได้ พ.ศ. ๒๕๖๒

ดังนั้นบุคคลที่ถูกกำหนดให้ผู้ขอจดทะเบียนสามารถลงลายมือชื่อด้วยตนเองต่อหน้าได้ จะลงลายมือชื่อรับรองผู้ขอจดทะเบียนรายใด จะต้องปรากฏข้อเท็จจริงว่าผู้ขอจดทะเบียนรายนั้นได้ลงลายมือชื่อต่อหน้าบุคคลดังกล่าวจริง

กรณีผู้ขอจดทะเบียนไม่ได้ลงลายมือชื่อต่อหน้าบุคคลดังกล่าว แต่บุคคลนั้นกลับให้การรับรองว่า “ผู้ขอทะเบียนได้ลงลายมือชื่อต่อหน้าจริง” จะทำให้ลายมือชื่อในคำขอจดทะเบียนไม่ถูกต้อง และการกระทำดังกล่าวอาจเข้าข่ายเป็นการสนับสนุนให้ผู้อื่นกระทำความผิดฐานแจ้งให้เจ้าพนักงานผู้กระทำตามหน้าที่จดข้อความอันเป็นเท็จลงในเอกสารมหาชนหรือเอกสารราชการซึ่งมีวัตถุประสงค์สำหรับใช้เป็นพยานหลักฐานโดยประการที่น่าจะเกิดความเสียหายแก่ผู้อื่นหรือประชาชน นอกจากนี้หากบุคคลดังกล่าวเป็นผู้ประกอบการงานในวิชากฎหมาย บัญชีหรือวิชาชีพอื่นใด ให้การรับรองว่า “ผู้ขอจดทะเบียนได้ลงลายมือชื่อต่อหน้าจริง” โดยที่ผู้ขอจดทะเบียนไม่ได้ลงลายมือชื่อต่อหน้า และเป็นเหตุให้นายทะเบียนหลงเชื่อว่าลายมือชื่อในคำขอจดทะเบียนเป็นลายมือชื่อที่ถูกต้องและดำเนินการรับจดทะเบียนให้ บุคคลนั้นอาจมีความผิดฐานทำคำรับรองอันเป็นเท็จได้ ทั้งนี้หากพบการกระทำความผิดดังกล่าวกรมพัฒนาธุรกิจการค้าจะพิจารณาดำเนินคดีต่อไป

ประกาศ ณ วันที่ ๖ ธันวาคม พ.ศ. ๒๕๖๒

วุฒิไกร ลีวีระพันธุ์

อธิบดีกรมพัฒนาธุรกิจการค้า